SKRIFTLIG FORESPØRGSEL P-0623/01

af Stavros Xarchakos (PPE-DE) til Kommissionen

(22. februar 2001)

Om: Decentralt beliggende EU-organisationer og bekæmpelse af arbejdsløshed

Arbejdsløsheden i Europa er en faktor, der har alvorlige følger for den sociale velfærd og nedbryder det sociale netværk. I nogle lande, såsom f.eks. Grækenland, er der en hurtigt voksende arbejdsløshed (som i dag overstiger 12 %), og chancerne for, at denne tendens vil vende, er forsvindende små. EU har oprettet Det Europæiske Center for Udvikling af Erhvervsuddannelse (Cedefop), som har fungeret siden 1995 i Thessaloniki og finansieres fra Fællesskabernes budget. En lignende funktion har Det Europæiske Erhvervsuddannelsesinstitut (ETF) med sæde i Torino, der ligeledes beskæftiger sig med erhvervsuddannelse og er aktivt i de østeuropæiske lande; dette institut finansieres også rundhåndet fra Fællesskabernes budget.

Kommissionen bedes oplyse, hvilket bidrag de to ovennævnte decentralt beliggende organisationer yder til bekæmpelsen af arbejdsløsheden i EU-medlemsstaterne og ansøgerlandene. Hvordan er personalesammensætningen (hhv. permanent, ekstraordinært og lokalt ansatte) med hensyn til nationalitet, og hvor mange personer er i alt beskæftiget i de to organisationer? Hvilke fremstød har Cedefop iværksat i Thessaloniki i form af éndagskonferencer og internationale kongresser fra 1995 og til nu? Hvordan vil Kommissionen forholde sig til en eventuel sammenlægning i Thessaloniki af de to organisationers aktiviteter, der har samme karakter, med henblik på at sørge for, at den næststørste græske by får det image, den fortjener, og at der kan spares på de midler fra fællesskabsbudgettet, der nu gå til at opretholde bekostelige administrationsinfrastrukturer i to forskellige byer?

Svar afgivet på Kommissionens vegne af Viviane Reding

(24. april 2001)

Afgørelser, der vedrører EF-agenturers hjemsted, træffes af Det Europæiske Råd. En afgørelse truffet af Det Europæiske Råd i oktober 1993 dannede grundlag for beslutningen om at flytte Det Europæiske Center for Udvikling af Erhvervsuddannelse (Cedefop) fra Berlin til Thessaloniki og for aftalen om oprettelse af ni nye EF-agenturer.

Endvidere vil Kommissionen gerne understrege, at selv om Cedefop og Det Europæiske Erhvervsuddannelsesinstitut begge beskæftiger sig med erhvervsuddannelse, er deres opgaver og mål forskellige. Det Europæiske Erhvervsuddannelsesinstitut virker inden for rammerne af Fællesskabets politik og program for eksterne forbindelser, hvor det yder politikvejledning til tredjelande. Cedefop forsyner forskellige aktører inden for medlemsstaternes erhvervsuddannelsesområde med forskning og sammenlignende analyser samt varetager udveksling af oplysninger. For at sikre komplementaritet og synergi samt udveksling af oplysninger foregår der et tæt samarbejde mellem de to agenturer.

Fællesskabets beskæftigelsesstrategi lægger vægt på udviklingen af menneskelige ressourcer og mere specifikt erhvervsuddannelse som en aktiv foranstaltning til integrering på arbejdsmarkedet. Således bidrager de to agenturer via deres aktiviteter på erhvervsuddannelsesområdet direkte eller indirekte til at bekæmpe arbejdsløsheden i de lande, hvor de har deres virke.

De to agenturer dækker forskellige geografiske områder, og deres mål og opgaver er vidt forskellige. Det Europæiske Erhvervsuddannelsesinstitut støtter, med politikvejledning og projektstyring, forbedringen af erhvervsuddannelsen og lederuddannelsen i mere end 40 partnerlande i Middelhavsområdet, det vestlige Balkan, De Nye Uafhængige Stater og Mongoliet samt i ansøgerlandene. Instituttet udarbejder på nuværende tidspunkt monografier, således at det med dybtgående undersøgelser vedrørende erhvervsuddannelse og arbejdsformidling kan støtte gennemgangen af beskæftigelsespolitikken og forberede Den Europæiske Socialfonds (ESF) intervention i ansøgerlandene.

Cedefop er Fællesskabets center for information og ekspertise inden for erhvervsuddannelse. Centret støtter udviklingen af erhvervsuddannelse i medlemsstaterne og i de lande i Det Europæiske Økonomiske Samarbejdsområde (EØS), som det har indgået aftale med. Cedefop har siden 2000 gennemført flere undersøgelser inden for området støtte til beskæftigelsen og konkurrenceevnen, som er et af centrets fire prioriterede temaer for perioden 2000-2003.

Det Europæiske Erhvervsuddannelsesinstitut har ingen permanent ansatte. Nedenstående tabeller giver nøjagtige oplysninger om det nuværende personale (permanent, midlertidigt, lokalt ansatte) i de to organisationer, opdelt efter nationalitet.

>TABELPOSITION>

>TABELPOSITION>

Cedefop har i perioden 1995-2000 arrangeret 937 konferencer og møder med 19 242 deltagere. Ca. 55 % af disse blev afholdt i Thessaloniki. I perioden 1995-1999 havde centret til huse i midlertidigt lejede lokaler og rådede ikke over alle de nødvendige faciliteter til større møder, hvorfor en stor del af arrangementerne (45 %) måtte afholdes andre steder. Siden starten af 2000 har 75 % af møderne og konferencerne været afholdt i Thessaloniki i centrets lokaler, hvor der er avanceret infrastruktur og moderne udstyr til rådighed.